Aldo Buršić
<s>Aldo Buršić (Brijuni, 3. lipnja 1940. – Pula, 14. studenoga 2017.), jugoslavenski boksač i boksački trener.</s>

<s>Biografija</s>

<s>Rođen je 3. lipnja 1940. na Brijunima.</s><s>Nakon završetka osnovne i srednje škole u Puli zaposlio se u brodogradilištu Uljanik.</s><s>Uz rad je završio Višu ekonomsku školu, a ispit za trenera boksa položio je 1964. na Visokoj školi za tjelesnu kulturu u Ljubljani.</s><s>Boksom se aktivno bavio od 1954. do 1962. nastupajući za Boksački klub Pula (1956–62) i reprezentaciju Jugoslavije.</s><s>Boksačku karijeru prekinuo je zbog čira na želucu.</s><s>Završivši trenerski seminar, 1964. zajedno s A. Banovcem pokrenuo je u Omladinsku boksačku školu pri BK Pula u kojoj je odgojio naraštaje vrhunskih boksača.</s><s>Na juniorskom prvenstvu Hrvatske za 1966. osvojio je s polaznicima Omladinske škole devet od deset mogućih zlatnih medalja.</s><s>Kao trener i šef stručnog štaba BK Pula radio je od 1964. do 1981.</s><s>Trener prve momčadi kluba bio je od 1986. do 1989.</s>

<s>Od njegovih učenikâ rezultatima se najviše istaknuo Mate Parlov, kojega je počeo trenirati kao 16-godišnjaka.</s><s>Iako je Parlov bio fizički jak, talentiran, neizmjerne snage, volje i upornosti, udarci su mu u početku bili široki umjesto direktni, kako je to od njega zahtijevao Buršić.</s><s>Zbog toga je, prema Buršićevu mišljenju, Parlov u početku gubio mečeve i nagnao ga da mu zaprijeti odustajanjem od treniranja ako se ne riješi kontragarda ljevice, čega se tvrdoglavo držao.</s><s>Nakon tjedan dana Parlov se vratio Buršiću, prihvativši savjete i uvjet svojega trenera da mora mijenjati gard ako želi pobjeđivati.</s><s>Nastavivši trenirati promijenjenim gardom, Parlov je razvio vrhunsku tehniku i pobijedio u sljedećih 20 mečeva.</s><s>S Buršićem kao trenerom, Parlov je 1968. osvojio peto mjesto na OI u Meksiku, 1969. drugo mjesto na EP u Bukureštu, 1971. prvo mjesto na EP u Madridu, 1972. na OI u Münchenu, 1973. na EP u Beogradu i 1974. na SP u Havani, prikupivši time sve titule u amaterskom boksu.</s><s>Buršić je do 1975. vodio Parlova kroz čitavu amatersku karijeru.</s>

<s>Za svoj sportski rad primio je niz nagrada i priznanja među kojima i Plaketu za životno djelo Saveza sportova grada Pule (2004) i Trofej i plaketu za životno djelo Saveza sportova Istarske županije (2008).</s><s>Dobitnik je Državne nagrade za šport »Franjo Bučar« (2011).</s><s>Predsjednik BK Pula (2013–15).</s><s>Umro je 14. studenoga 2017. u Puli.</s>

<s>Nagrade i priznanja</s>

<s>Nagrada za ostvarena vrhunska dostignuća u razvoju sporta grada Pule za 2004. (Savez sportova grada Pule)
 Nagrada za životno djelo u sportu za 2006. (Savez sportova Istarske županije)
 Državna nagrada za šport »Franjo Bučar« za 2011. (Ministarstvo znanosti, obrazovanja i športa)
 Priznanje za 60 godina vjernosti, doprinosa u radu i uspjesima kluba (Boksački klub Pula)</s>

<s>Vidi još</s>

<s>Aldo Banovac
 Mate Parlov</s>

<s>Izvori</s>

<s>Eksterni linkovi</s>

<s>Puležani: Legendarni trener Aldo Buršić , HRT – Radio Pula, 8. lipnja 2016.
 , 20. travnja 2017. (kratki autobiografski prilog)</s>

<s>Jugoslavenski bokseri
Jugoslavenski boksački treneri
Biografije, Pula</s>

